গ্যাসে চা চাপিয়েই খবরের কাগজে চোখ রাখলেন। একটা অদ্ভুত খবর কাগজের প্রথম পাতায়— ‘এ কালের রবিনহুড। এবং তার দুই অনুচর। তিন জন, বাড়ি বাড়ি ক্যানসার রোগাক্রান্ত রোগীদের সাহায্যার্থে অর্থ ভিক্ষা করে দুঃস্থ পরিবারগুলোর হাতে তুলে দিয়ে আসতেন। যাঁদের চিকিৎসা চালানোর সামর্থ্য নেই। ঘটনার চমক অন্যখানে। যাঁরা সঙ্গতি থাকা সত্ত্বেও সাহায্য না করে দরজা বন্ধ করে দিতেন মুখের উপর, রাতে অভিনব পদ্ধতিতে তাঁদের বাড়িতে ডাকাতি করত ওই তিন জন। সিসি ক্যামেরা থাকলেও সাময়িক অকেজো করে দিতে পারত সামান্য যন্ত্রের ব্যবহারে। যে কোনও শক্তপোক্ত আলমারি, দরজার লক, সামান্য লোহালক্কড়ের যন্ত্র দিয়ে তারা নিঃশব্দে খুলে চুরি করে আবার তালা আটকেও দিত।